Papersnake/gushiwen huggingface dataset:
五用出郊韵三首
吴潜（宋代）

冥鸿本拟与鸡连，一笑西风沆瀣前。
放步退来元有地，从头算去莫非天。
可怜高举抟风翮，争似低飞饮露蝉。
若使危机能彻底，盈虚消息岂其然。
南海集雨霁登连天观
杨万里（宋代）

高台十日不曾登，雨後榰藤拄晚晴。
城外诸峰迎落照，松根细草总斜明。
眼穿岭北书不到，秋入海南愁顿生。
只有荷花旧相识，风前翠盖为人倾。
桐川秋夕
袁华（明代）

驱车复驱车，驾言适他乡。他乡非故里，相知邈何方。

败叶鸣寒蛩，素月流空房。仰视河汉高，安得凌风翔。

商飙下木叶，游子寒无衣。山川良阻修，岁暮胡不归。

目送孤飞鸿，羽翼未有依。愿言守真素，毋劳歌式微。
怀越东书舍歌
谢肃（明代）

天涯行人苦幽独，东望万山舒远目。万山随水俱奔海，海气吹山转平陆。

我家正在虞帝城，四边陆海群峰青。晴窗读书长日静，沃野种稼三秋登。

隐居自可忘人势，何用必酬弧矢志。起从中朝贤俊游，天地无情遭乱世。

横经吴枝将自□，改服为掾百不堪。绿线那能补君衮，微禄未遂供亲甘。

悠悠念此忧心捣，出山何如在山好。昨夜春风过客轩，故园书舍生芳屮。

梦想当年幼学时，得读父书缘母慈。母今发白书满栋，芸落蠹生谁晒之。

行囊千卷遭邻火，清昼焚香忍閒坐。下帷董子古所闻，阅肆王充今岂可。

岁行三复少二年，目力心思不及前。更添六载为四十，一字未成真可怜。

况我虽云从宦学，抚迹安知非拓落。敢慕籍通金马门，分无功画麒麟阁。

綵服惟思觐老亲，山中耕读返吾真。自馀万事一莫问，社稷安危归大臣。
偈颂九首
释如净（宋代）

西湖湖里水，南山山上云。
天台拄杖子，相见笑忻忻。
题韩晋公村田歌舞图后
文彦博（宋代）

治世舒长日，田家事力苏。干戈久不识，箫鼓共为娱。

浊酒行无算，酡颜倒更扶。将求太平象，此是太平图。
偈颂一百零四首
释绍昙（宋代）

父{二豕}顽，子恶毒。
热血相喷。嗔拳相{上祝下土}。
如风吹水自成纹，医得耳聋成瞎秃。
冷地思量，笑不成哭。
乳峰将底报深冤。
示僧鄮郭建接待
释德光（宋代）

玉几峰高难措足，行人多向半途休。
无栖泊处开门户，个个教伊到地头。
酬乐天初冬早寒见寄
刘禹锡（唐代）

乍起衣犹冷，微吟帽半欹。霜凝南屋瓦，鸡唱后园枝。

洛水碧云晓，吴宫黄叶时。两传千里意，书札不如诗。
敬题先大父遗杖
黄凯钧（清代）

未能家庙置衣裳，惟此遗筇七尺长。犹记晴和随出入，齐看九十尚康强。

玄孙解捧夸同里，社酒扶归先一乡。寂寞人间将卅载，小同青鬓亦添霜。
寄浣花四姑
徐畹芝（清代）

菜花桥畔是幽居，静掩双扉剥啄疏。为问新秋残暑后，调铅日著几行书。
次韵桂林经略李尚书投赠之句三首 其三
汪藻（宋代）

闻道中兴帅，今除第一流。犬牙聊制敌，猿臂即封侯。

把酒逢元亮，哦诗得子猷。何妨留此杰，相与复神州。
题倪鲁玉诗后二首
刘克庄（宋代）

自从风雅陵夷后，吟到梅村世岂多。
旷达知章归后作，轩昂予美醉时歌。
击蒙何止闻童稚，谴疟犹堪去病魔。
一听牙弦三叹息，今无钟子奈诗何。
楚州赠别周愿侍御
陈存（宋代）

漂泊楚水来，舍舟坐高馆。途穷在中路，孤征慕前伴。

风雨一留宿，关山去欲懒。淮南木叶飞，夜闻广陵散。
句
释惠崇（宋代）

遗偈传诸国，留真在一峰。
甲寅十一月朔旦冬至适值先妣太夫人服阕从吉
虞俦（宋代）

维摩应待散花天，无复称觞寿母前。
从隔蓬壶三万里，尚期华表一千年。
弟兄黄发三人在，故旧青云众目怜。
自愧阿奴真碌碌，不妨鉴井又蹁跹。
与吴兴薛士隆使君游弁山石林先生故居
范成大（宋代）

白苹有嘉招，苍弁得胜践。
会心不惮远，乘兴恐失便。
篮舆犯穷不，共作忍寒面。
溟蒙云酿雪，浩荡风落雁。
松篁渐清幽，猿鹤或悲怨。
英英文章公，作舍锁葱蒨。
峰俯前荣嶢，佳木秀诸院。
穷搜发山骨，林立侍谈讌。
西岩踞熊虎，东岩峙屏案。
履綦故仿佛，盖瓦已零乱。
经营三十年，成毁一飞电。
摩挲土花碧，小立为三叹。
明日欲往龙华瞻大士像廓然和前诗叙其事又用韵答之
释德洪（宋代）

双林大士不复见，闻说龙华画像真。要向冰霜识风骨，愿求清冷洗贪瞋。

空庭再拜俨如在，扣几重看喜胜春。我亦钝根期听法，质疑他日故应频。
沁园春（咏西湖酒楼）
陈人杰（宋代）

南北战争，惟有西湖，长如太平。看高楼倚郭，云边矗栋，小亭连苑，波上飞甍。太守风流，游人欢畅，气象迩来都斩新。秋千外，剩钗骈玉燕，酒列金鲸。

人生。乐事良辰。况莺燕声中长是晴。正风嘶宝马，软红不动，烟分采鹢，澄碧无声。倚柳分题，藉花传令，满眼繁华无限情。谁知道，有种梅处士，贫里看春。
两同心·伫立东风
柳永（宋代）

伫立东风，断魂南国。花光媚、春醉琼楼，蟾彩迥、夜游香陌。忆当时、酒恋花迷，役损词客。
别有眼长腰搦。痛怜深惜。鸳会阻、夕雨凄飞，锦书断、暮云凝碧。想别来，好景良时，也应相忆。
陈留吊蔡中郎二十四韵
陈培脉（清代）

道出陈留郡，车停颍水滨。不胜怀古意，为吊鼓琴人。

王粲称前辈，张衡记后身。轶才真旷世，伟貌迥殊伦。

淹贯鸿都学，辉皇清庙珍。于时良策蕴，应诏直言陈。

鸾凤偏垂翅，骊龙漫角鳞。幽囚北寺狱，远徙朔方尘。

祸稔天心酷，忧深国步屯。妖氛缠黑气，贼寇起黄巾。

炎祚倾危日，枭雄剥乱辰。徵车怜迫促，解绶悔逡巡。

殄灭嗟元恶，弥缝赖大臣。然脐诚已晚，动色亦何因。

过细宁难宥，冤奇竟莫伸。踉跄付廷尉，涕泣遍朝绅。

已矣儒宗失，悲哉史笔沦。无儿延嗣续，有女历艰辛。

忠孝名终在，风流迹未泯。篆书垂一代，碑版照千春。

尚论追芳轨，遐思托德邻。茫茫寻故里，寂寂委荒榛。

事往浮云散，文传炳日新。虎贲犹得似，想象为伤神。
送福建李大夫
薛能（唐代）

洛州良牧帅瓯闽，曾是西垣作谏臣。红旆已胜前尹正，

尺书犹谏旧丝纶。秋来海有幽都雁，船到城添外国人。

行过小藩应大笑，只知夸近不知贫。
送谢希孟归黄岩四首 其三
陈傅良（宋代）

圭璧袭缫藉，山龙饰衣裳。不闻燧古初，而兴自虞唐。

毁车崇骑射，隶作篆籀藏。至今人便之，秦亦忽以亡。
书寄会丛上人
廖衷赤（明代）

昔闻大乘说禅通，形形色色尽皆空。我观世间一切法，无空等与大空同。

日月星辰雷电击，江山大地豁浑濛。混元一气谁凿辟，生人生物无终穷。

有身既非本来面，春华秋叶落还浓。哎约一声天地晓，条条赤木白与红。

吮乳便觉滋味好，饥食渴饮欲恶攻。甜桃苦李不相让，爱河欲海恣蛟龙。

予将此理问会丛，丛拈针线把衲缝。他诵金刚摆严偈，我念大学和中庸。

尔我彼此同床梦，譬以歧路不同踪。谁知三教本一教，千派万派总朝宗。

会丛叩我空乎否，茫无对答嘴都空。色即是空空即色，错差一线堕禅狐。

我亦不解空空理，学得空空知也无。君不见敲石出星火，引镜现形模，空空色色漫糊涂。

从此打散蒲团坐，省却面壁剩工夫。
颂古一百二十一首
释宗杲（宋代）

天地同根伸一问，未曾抬步已亡家。
无阴阳处华重发，玉本无瑕却有瑕。
送杨飞卿国录
喻良能（宋代）

杨侯作录来成均，野鹤昂昂端不群。
一朝议论不入意，弃掷禄不如浮云。
群公挽衣留不住，直入苕霅亲耕耘。
惜吾无力叫帝阍，不能以侯直谅闻。
清明日风雨过士登斋中小饮得花字
王伯稠（明代）

清明萧瑟送春华，短屐欣过仲蔚家。
小语轻寒来燕子，半含微雨出桃花。
蝶飞幻梦何须较，蚁尽深杯可再赊。
浇却北邙坟草湿，白杨愁鬼哭烟沙。
得邢广声书且索近诗走笔报之
赵蕃（宋代）

春来日日雨兼风，朝暮昏昏抵梦中。
村苍忽闻喧吠犬，远书何梦落征鸿。
殷勤每辱寒温问，邂逅几思言笑同。
曲逆不侯繇计拙，相如游倦欠词工。
雷陂劝耕作杂言
刘敞（宋代）

君不见江都宫，昔时何崔嵬。下临雷陂水，前踞吴王台。

台倾无馀级，水竭空尘埃。隋人已曾顾此长叹息，今世更为隋人哀。

乃知天地间，一盛亦一衰。但从伏羲已来三十馀万岁，未有书契胜言哉。

尧桀是非可两忘，我欲劝人辟草莱。种稻水一方，艺麻陵四颓。

爽鸠之乐非我有，聊独玩此田莓莓。未知百世间，更复谁当来。

且欲及閒从宾客，省耕访此时徘徊。
欲雪怀度云新种梅三次伯晖韵
许及之（宋代）

朔风动地天欲雪，涧底孤松定皴裂。忆梅已觉肠九回，赋诗敢爱肱三折。

帘疏香细度云前，想见娟娟媚晚烟。主人吟哦伴幽独，醉墨不惜花袍溅。

人与寒枝共修洁，未遣调羹笛休咽。贩马江头得句回，踏破蟾光敲镫铁。
次江州王知府叔坚韵 其七
张孝祥（宋代）

何人列屋闭婵娟，忆对清歌重慨然。一笑相怜穷相眼，谩撩诗思入愁边。
题紫团山三十六景 东华表
王寀（宋代）

借问辽东鹤，归来得许悲。浮生随念变，何待冢累累。
转运度支得青州资政黄素书韩吏部伯夷颂许昌相以以诗跋尾遂为七言因而寄及谨用拙篇纪咏
晏殊（宋代）

首阳垂范远，吏部属辞深。染翰著嘉尚，系言光德音。

褒崇亘千𥜥，精妙极双金。题咏益珍秘，用昭贤彦心。
丰润公馆偶用壁间韵呈石沙道长
符锡（明代）

风旗队队绕春山，骢马追陪且未还。花雨半岩盘谷寺，攻驹千驷海门关。

边程日远撩乡梦，病酒时开壮客颜。世故驱人犹自笑，忘机那共白鸥閒。
宫词
王珪（宋代）

中宫赐雪玉成峰，滴露堆寒冷照空。
三十六窗明月夜，姮娥浑在水晶宫。
和谢公仪学士正月十七日雨后复雪
梅尧臣（宋代）

本祈春雨成春雪，应误小桃先次开。西汉枚生谁复召，南朝何逊自多才。

泼除灯火上元去，挫却勾萌六出来。前此解衣争贳酒，不知为瑞与为灾。
句
孙谔（宋代）

竹林藏月读书家。
东湖新竹
陆游（宋代）

插棘编篱谨护持，养成寒碧映涟漪。
清风掠地秋先到，赤日行天午不知。
解箨时闻声簌簌，放梢初见叶离离。
官闲我欲频来此，枕簟仍教到处随。
过桑八墓
刘摰（宋代）

夫子能诗者，寒吟四十年。于今传好句，无处访遗编。

古意哀东野，穷愁死玉川。惟馀北山冢，松柏锁秋烟。
次柳子渔父词
萧游（明代）

懒民爱傍溪云宿，梦绕萧萧溪上竹。觉来风雨满蓑衣，云散月明溪水绿。

鱼虾跳弄暖晴天，相唤渔人夜相逐。
閒咏
方毓昭（清代）

无聊时复耸吟肩，笔砚常堆短榻前。偶忆《毛诗》心恍惚，呼儿代记在何篇。
得小圃城南用渊明归田园居韵六首 其三
程俱（宋代）

年大百无味，区中故人稀。京江一都会，卜筑行当归。

傥回故人车，云关访荷衣。时来吐情话，未觉世相违。
醉蓬莱·夷则商七夕和方南山
吴文英（宋代）

望碧天书断，宝枕香留，泪痕盈袖。谁识秋娘，比行云纤瘦。象尺熏炉，翠针金缕，记倚床同绣。月亸琼梳，冰销粉汗，南花熏透。
尽是当时，少年清梦，臂约痕深，帕绡红皱。凭鹊传音，恨语多轻漏。润玉留情，沈郎无奈，向柳阴期候。数曲催阑，双铺深掩，风镮鸣兽。
赋月云际送诚监寺
释重顯（宋代）

皎洁离云鹤梦时，孤光还与雪相宜。
金盂后夜重垂影，拂尽天风不自知。
愁怀
张鹏翮（清代）

风烟万里路漫漫，泪滴征尘湿未干。杜宇有魂啼夜月，王孙无未到长滩。

端居自信清修好，涉历方知行路难。愁对长江春水阔，石尤起处暮光寒。
望东湖五首
袁燮（宋代）

五十颓然一秃翁，湖山清兴渺无穷。
扁舟欲学鸱夷字，未有平吴霸越功。
弘光恭纪
李云龙（明代）

杨柳啼鸦旧白门，高皇弓剑此犹存。凤凰城阙临三辅，龙虎山河壮九阍。

白水真王新应兆，苍梧帝子未归魂。经纶草昧今伊始，一代风云岂易言。
长相思
陈羽（唐代）

相思长相思，相思无限极。
相思苦相思，相思损容色。
容色真可惜，相思不可彻。
日日长相思，相思肠断绝。
肠断绝，泪还续，闲人莫作相思曲。
颂古三十九首
释道枢（宋代）

百千诸佛问来由，崔颢曾题黄鹤楼。
雪后竹篱梅乱放，一枝临水最风流。
谒王寀
郑州书生（宋代）

照影空濛山色里，背人扑鹿水禽飞。梅花落尽春寒在，细雨斜风点客衣。
嘲庶常散馆压班外用 其二
金朝觐（清代）

入世吟成猛虎行，我今履尾亦心惊。愿无苛政伤民隐，白额南山患自平。
窗树
詹初（宋代）

雨过窗前树，天然生意新。
枝条枯昨日，萌蘖长今晨。
根本原无改，濡滋自有神。
静看微物理，应识养心真。
题秋景图
杨敬德（元代）

金门羽客茅山来，袖携千仞青崔嵬。开缄满堂秋色起，耳根彷佛清猿哀。

白云溶溶涨川谷，谷口沧波泻寒玉。轻舠一叶何处归？锦树烟扉半红绿。

汀沙空阔天渺瀰，山有猰貐水鳄螭。篙师未必好看客，行人踽踽将安之。
镜园和邓玄度步韵 其十二
李云龙（明代）

山雨蹴溪来，林烟昼不开。砌芳铺碎锦，阶木挺群才。

挈篚收松子，编篱护竹胎。桃花流水里，人拟是天台。
题定子静山阴草堂马九霄为之篆扁
詹同（明代）

草堂正在匡庐山，山阴绿玉相对闲。
云从双剑峰前下，潮到小对江上还。
茶烟满室写墨竹，花雨一帘观白鹇。
谁似南宫能篆古，为君高置轩窗间。
洞仙歌
葛郯（宋代）

丹青明灭，霜着谁家树。满眼风光向谁许。送寒鸦万点，流水孤村，归来晚，月影三人夜舞。金英秋已老，蜡缀寒葩，空里时闻暗香度。任一枝瓶小，数点钗寒，佳人笑，饮尽床头玉露。看纱窗、红日上三竿，把蝶影捎空，在花深处。
月下梅
刘才邵（宋代）

月到琼枝夜未央，天将清景荐孤芳。疏云似恐嫦娥妒，却与时人隔素光。
赠无生祝发
圆复（明代）

剃染酬初愿，皈依向大乘。
夙传人似玉，新纳戒如冰。
香钵分甘露，田衣挂紫藤。
从今翠微里，添个白云僧。
志远法师挽辞
强至（宋代）

寂寞湖边寺，荆溪目已瞑。
窗云犹晓白，竹径自寒青。
野鸟悲吟动，门人感涕零。
里无梁补阙，谁可法师铭。
谢倅监试未毕事而出以诗三章来用韵奉酬 其二
陈傅良（宋代）

归舟莫讶太匆忙，会面何曾累十觞。孰与持螯霜月下，拍浮酒浪旧陂塘。
题刘孟功竹深处二十韵
谢晋（明代）

高人留客处，万顷绿云中。清閟浑无暑，凉阴不待风。

交枝迷翡浑，接叶隐房栊。俗地无尘到，仙坛有路通。

影筛金琐碎，声杂佩丁东。栖宿看仪凤，翱翔下颢穹。

楚云朝晻冉，湘月夜空濛。林暗容春鸟，庭寒避夏虫。

萧骚依枕簟，音韵合丝桐。酒或眠看醒，愁同对坐空。

粉痕销旧箨，雨色翳新丛。裁笛从江叟，为竿任钓童。

屐粘苔径碧，窗映露灯红。借看随人兴，何须问主翁。

还持苍玉杖，来扣水晶宫。溪逸情偏遇，林贤趣未穷。

虚心君子并，劲节古人同。几见凌霜雪，孤高倚华嵩。

淇园秋渐晚，吴苑岁将终。宜隐筼筜谷，深藏造化功。
句 其一
魏泰（宋代）

麻源山压盱江水，高楼迥对江山起。
记颜六言三首
刘克庄（宋代）

坐客惊问谁子，小孙道是吾翁。
文章呼延太尉，须眉张镐相公。
洪庆善郎中挽诗四首
葛立方（宋代）

登名蟾窟值休辰，中外掀腾宠数频。
锦帐握兰荣帝所，绣衣持斧耀江滨。
两州民社施张在，四水门墙卜筑新。
岂料生还杳无日，冢边唯卧石麒麟。
卜算子·答施
乐婉（宋代）

相思似海深，旧事如天远。泪滴千千万万行，更使人、愁肠断。
要见无因见，拚了终难拚。若是前生未有缘，待重结、来生愿。
谒金门
曾拨（宋代）

深院寂。一点春灯衔壁。空说销愁须酒力。病多禁未得。

遥望西楼咫尺。争信今宵思忆。伴我枕头双泪湿。梧桐秋雨滴。
广安鹿呜燕送诸进士
吕陶（宋代）

文章得隽自雄飞，平地青云有路岐。劝驾寂寥惭汉诏，升歌彷佛见周诗。

九秋烟雨登临日，三月风雷变化时。回首不须题竞渡，锦标争胜已先知。
渔村杂诗十首再和前韵
薛嵎（宋代）

生涯小小落溪湾，妻子知时不说难。
毕竟直钩为计拙，晚来无酒可销寒。
青龙张贤良四高堂
释居简（宋代）

肯续高人传，能分鼎足无。烦君添一个，为我壮全吴。

正学非谋士，清吟岂钓徒。须知而祖意，断不在莼鲈。
净名境界
赵鼎臣（宋代）

老子方丈里，先生瓶钵间。须将为实用，过后没机关。
病中杂兴五言十首
刘克庄（宋代）

铁笔俱牵动，金台总去登。
老僧不出院，挂起一枝藤。
题红蕙花诗册尾 其一
龚自珍（清代）

香满吟笺酒满卮，枫桥宾客夜灯时。故家池馆今何许，红蕙花开空染枝。
减字木兰花 其二 次韵赵倅
韩元吉（宋代）

风梳雨洗。玉阙琼楼何处是。万里秋容。唤起嫦娥酒未中。

相逢里醉。忙里偷闲知有几。况自丰年。须信金华别是天。
寄河南杜少尹
温庭筠（唐代）

十载归来鬓未凋，玳簪珠履见常僚。岂关名利分荣路，

自有才华作庆霄。鸟影参差经上苑，骑声断续过中桥。

夕阳亭畔山如画，应念田歌正寂寥。
春日田园杂兴三首
戴东老（宋代）

昨夜西郊雷隐鸣，金镶检历兆秋居。
枪旗味向茶畦畜，饼饵香从麦陇生。
拂去尘会招燕乳，拨开檐网看蜂营。
谁家子女群喧笑，竞学卖花吟叫声。
同柳山和尚登落星寺
姚燧（元代）

抵掌女娲前功捐，鍊石力尽还霣天。怒飞十有八万里，掷陷彭蠡三重渊。

藏山于泽信有力，愚公欲移重万肩。黄家亚夫更痴绝，漫向麟史求何年。

安知自分牛斗躔，天穴上当匡庐颠。银河一塞□□□，至今飞流挂长川。

我来正逢槐火节，舣矶少系东吴船。相携诗僧上佛阁，箕踞对酒淡其然。

渠闻舌挢若自失，子辨乃出邹衍前。无书太古何所得，为言乌有先生传。
予赋雁湖诗蒙友社诸文继声不一辄复自和四首
李壁（宋代）

少年努力在三余，暇日那无水石俱。
自昔空传盘谷引，只今何石辋川图。
伴人寂寞为鹇客，登俎横斜有蟹奴。
便学天随君信否，夜来春涨欲平湖。
赋祝次仲八景·洞庭秋月
刘学箕（宋代）

木落露君山，空明夜气浮。
冰轮揩鉴净，皓彩洋波流。
空外数声笛，孤吟人倚楼。
辽宫词 其一
赵士哲（清代）

女伴从军万里还，自言曾到玉门关。赫连台上秋云卷，遥见河流入断山。
登尚清阁二首
宋京（宋代）

望断秦原日月宽，西来泾渭侧依山。凭谁唤取王摩诘，写到孤鸿灭没间。
初到庐山
喻良能（宋代）

匡庐山水甲南州，况是曾经靖节游。
眼底总堪供赋咏，新诗不碍细雕锼。
送余郎中知郑州
梅尧臣（宋代）

西接都门才百里，压城残雪照牙旗。
风烟古是诸侯国，鴈鹜新来仆射陂。
馈食且依当日具，铸刑无改昔人为。
浓薰旧舍青绫被，不越常衙睡足时。
野望
陈师道（宋代）

山开两岸柳，水遶数家村。
地势倾崖口，风涛啮石根。
平林霜著色，沙岸水留痕。
剩寄还乡泣，难招去国魂。
金山寺
黄玄（明代）

江心浮绝岛，古寺轶氛埃。楼迥中天起，窗閒向水开。

空云龙影度，海雨雁声来。故国登临后，如今又几回。
奉酬睢阳李太守
高适（唐代）

公族称王佐，朝经允帝求。本枝疆我李，盘石冠诸刘。

礼乐光辉盛，山河气象幽。系高周柱史，名重晋阳秋。

华省膺推择，青云宠宴游。握兰多具美，前席有嘉谋。

赋得黄金赐，言皆白璧酬。著鞭驱驷马，操刃解全牛。

出镇兼方伯，承家复列侯。朝瞻孔北海，时用杜荆州。

广固才登陟，毗陵忽阻修。三台冀入梦，四岳尚分忧。

郡邑连京口，山川望石头。海门当建节，江路引鸣驺。

俗见中兴理，人逢至道休。先移白额横，更息赭衣偷。

梁国歌来晚，徐方怨不留。岂伊齐政术，将以变浇浮。

讼简知能吏，刑宽察要囚。坐堂风偃草，行县雨随輈.

地是蒙庄宅，城遗阏伯丘。孝王馀井径，微子故田畴。

冬至招摇转，天寒螮蝀收。猿岩飞雨雪，兔苑落梧楸。

列戟霜侵户，褰帏月在钩。好贤常解榻，乘兴每登楼。

逸足横千里，高谈注九流。诗题青玉案，衣赠黑貂裘。

穷巷轩车静，闲斋耳目愁。未能方管乐，翻欲慕巢由。

讲德良难敌，观风岂易俦。寸心仍有适，江海一扁舟。
雁荡除夜
明本（元代）

茅屋三间冷似冰，灰头土面十馀僧。扫除自己閒枝叶，不打诸馀烂葛藤。

就手揭开新岁历，和光吹灭旧年灯。顶门别具摩醯眼，越死超生似不曾。
至婺州闻官军自温处之江东所过皆空遂从间道还乡
刘基（明代）

闻道人家总避军，我亦独穿豺虎群。莫思身外路多棘，且喜雨晴山出云。

林端石磴鹘自占，涧底风松猿共闻。他年想象或梦到，两鬓白雪应纷纷。
乐府杂咏六首 花成子
陆龟蒙（唐代）

春风等君意，亦解欺桃李。写得去时真，归来不相似。
舟中得功远琼花露戏成三绝 其一
袁桷（元代）

琼花瑞露十分清，客里相看眼倍明。自是江南春色好，错教骑马到京城。
驾出北郭门行
阮瑀（魏晋）

驾出北郭门，马樊不肯驰。
下车步踟蹰，仰折枯杨枝。
顾闻丘林步，噭噭有悲啼。
借问啼者出，何为乃如斯？
亲母舍我殁，后母憎孤儿。
饥寒无衣食，举动鞭捶施。
骨消肌肉尽，体若枯树皮。
藏我空室步，父还不能知。
上冢察故处，存亡永别离。
亲母何可见，泪下声正嘶。
弃我于此间，穷厄岂有赀？
传告后代人，以此为明规。
和原甫去年对雪思梅今年对梅思雪
韩维（宋代）

中州寒燠与南异，常恨梅花开不早。
今年朔雪冬不飞，腊月繁英似南好。
君怜芳物感时节，愁见高风冻雪扫。
苦嗟十九不称意，徒自令人颜色老。
雪迟梅早非我力，会使金樽日倾倒。
春日过丹阳石仲和宅会茅山道士石山辉
萨都剌（元代）

杏花一夜雨声寒，酒醒丹阳几日还。却遇茅君三白鹤，借骑一只到三山。
西楼晚眺
张玉娘（宋代）

向晚登高楼，帘閒楼上头。白烟凝野水，望断使人愁。
师伯浑用韵复次
晁公溯（宋代）

筋力何堪道路遥，难陪诸彦侍同朝。
初无计上三年最，况敢功思万里要。
北塞单于皆入贡，西山赞普不劳招。
传闻已卧清边鼓，堑垒长閒守木樵。
子冲携尊方山相候因谋卜筑
于慎行（明代）

百里行厨至，追欢有报书。春城开腊蚁，别墅罩河鱼。

白社能留客，青山可卜居。未须烦地主，十笏是吾庐。
斅颜鲁公送挺赟归翠微寺
卢纶（唐代）

挺赟惠学该儒释，袖有颜徐真草迹。一斋三请纪行诗，

诮我垂鞭弄鸣镝。寺悬金榜半山隅，石路荒凉松树枯。

虎迹印雪大如斗，闰月暮天过得无。
治圃杂书二十首 其十
方回（元代）

新年雨雪频，五戊又踰旬。寒更过于腊，晴犹不似春。

燕瘖甘再蛰，花瘦黯无神。卖树翁来说，村多疫死人。
春日泛湖登孤山
叶燮（清代）

晓策遵兰渚，挈侣扬方舟。舟行溯晨凫，偕我翔中洲。

轻阴散浮屿，澄漪碎孤丘。幽怀戛世虑，冥契惓前修。

褰衣度石濑，摄袂凭山楼。荒祠临回波，磴道折渟流。

绪风摇丛绿，薄阳感鸣鸠。遥渚蒲渐生，周涂兰已稠。

携我言怀侣，景昔抗志俦。女罗穆修风，梁木邈难求。

喟焉理归榜，去矣心迟留。
谒金门
佚名（宋代）

满地落红千片。
题泽翁小巷
王柏（宋代）

两水汇长江，绝壁上苍翠。
前头风浪恶，危樯且深避。
十忆偈
释清远（宋代）

丹霞相访后，从此话南阳。草作青青色，春风任短长。
牡丹
李孝光（元代）

富贵风流拔等伦，百花低首拜芳尘。画栏绣幄围红玉，云锦霞裳蹋翠裀。

天上有香能盖世，国中无色可为邻。名花也自难培植，合废天公万斛春。
恭挽钦圣宪肃皇太后二首 其一
毕仲游（宋代）

维昔艰难际，安危属母慈。元龟犹不豫，大策更谁咨。

搴雾云方合，当空月遽迷。圣君常泣慕，常以舜为师。
别王叔重
韦骧（宋代）

区区奉使越三年，晚得渝南刺史贤。美政日闻行旧学，高怀时史发新篇。

近违方得挥谈麈，远别俄惊彻祖筵。回首寒江初放鹢，牙城隐隐隔云烟。
西江月·红白虽分两色
汪莘（宋代）

红白虽分两色，清香总是梅花。早春风日野人家。相对伯夷柳下。爱影拈将灯取，惜香放下帘遮。长安如梦只堪嗟。乐此应须贤者。
役诚斋
刘过（宋代）

初政寰区望太平，黎民乐业喜更生。
裴公用舍无轻重，天下从兹有重轻。
后端午行
叶适（宋代）

一村一船遍一邦，处处旗脚争飞扬。
祈年赛愿从其俗，禁断无飞反为酷。
喜公与民还旧观，楼前一笑沧波远。
日昏停棹各自归，黄瓜苦菜夸甘肥。
长沙倅刘元举寄示参议伯山酬唱之什因亦次韵二首 其一
赵鼎（宋代）

挥毫曾看妙如神，倾泻明珠百斛珍。畴昔笑谈知寡和，后来风度绝无人。

应怜老矣纡朱绂，早约归欤岸角巾。明镜未须羞鬓发，一樽相与永青春。
颂古一百首
释智愚（宋代）

行吊先桃茢，丧车后纸钱。
老胡门下客，宁可入黄泉。
使至嵩山寻杜四不遇慨然复伤田洗马韩观主…赠杜侯杜四
宋之问（唐代）

洛桥瞻太室，期子在云烟。归来不相见，孤赏弄寒泉。

与君阔松石，于兹二十年。田公谢昭世，韩子秘幽埏。

忆昔同携手，山栖接二贤。笙歌入玄地，诗酒坐寥天。

旧友悉零落，罢琴私自怜。逝者非药误，餐霞意可全。

为余理还策，相与事灵仙。
宴会诗
陈琳（魏晋）

凯风飘阴云。白日扬素晖。
良友招我游。高会宴中闱。
玄鹤浮清泉。绮树焕青蕤。
赠重安寂道者
李中（五代）

寒松肌骨鹤心情，混俗陶陶隐姓名。白发只闻悲短景，

红尘谁解信长生。壶中日月存心近，岛外烟霞入梦清。

每许相亲应计分，琴馀常见话蓬瀛。
采桑子 巩都尉席上
曹溶（明代）

古藤花下银釭满，紫凤斜飞。贾涕沾衣。吹彻秦箫事已非。

图书只似蓬蒿冷，碧甃双扉。宫漏霏微。说剑青灯客未稀。
题芗氏慈节卷
罗珊（宋代）

子甫七龄夫蚤世，独将慈节铸心肝。
含晖寸草流光远，天矢孤心正气寒。
苦味灯前余粉胆，清风尘外振衿鞶。
悠悠甲子知无恙，看到恩深紫诰鸾。
七月望日徐勉自武林来得两讣音 其一
张翥（元代）

海舟隔岁望回音，及得回音恨更深。从此远书无用寄，九原芜没转伤心。
和韩中父 其二
张孝祥（宋代）

东邻子韩子，忧国忘晨昏。也作漳滨卧，谁招楚些魂。

旧勋留幕府，新渥到丘园。家法传来久，迟君一尽言。
同张深秀才游华严寺
冷朝阳（唐代）

同游云外寺，渡水入禅关。立扫窗前石，坐看池上山。

有僧飞锡到，留客话松间。不是缘名利，好来长伴闲。
浪上歌
王冕（元代）

草衣老子双□皤，拍手夜唱沧浪歌。
浮生不信巢穴好，卖屋买浪浪作家。
明月满天天在水，别调新歌水中起。
萧散可同甫里翁，逃名不比鸱夷子。
大儿浪头学读书，小儿浪尾学钓鱼。
病妻未脱乡井梦，梦中犹虑输官租。
前年扬帆箕子国，矫首扶桑看日浴。
蓬莱可望不可到，海浪翻空倒银屋。
去年鼓□游潇湘，湘南云尽山苍苍。
灵均死处今尚在，使我吊问空凄怆。
今年来往太湖曲，三万顷波供濯足。
玉箫吹散鱼龙腥，七十二峰青入目。
脱巾袒裸呼巨觥，旁人睥睨笑我狂。
我狂忘势亦忘利，坐视宇宙卑诸郎。
君不见江西年少习商贾，能道国朝蒙古语。
黄金散尽博大官，骑马归来傲乡故。
今日消磨等尘雾；又不见江南富翁多田园，堆积米谷如丘山，粉白黛绿列间屋。
竞习奢侈俱凋残，今日子女悲饥寒。
呜呼！噫嘻！何如尚志富？曷足求贵曷足恃。
秦时李斯丞相位，汉家韩信封侯贵。
堂堂勋业乾坤，赤族须臾无噍类。
何如老子浪上闲？朝看白水暮青山。
艰险机忘随处乐，顾盼老小皆团圆。
且愿残年饱吃饭，眼底是非都不管兴来移棹过前汀，满浪白雪芦花暖。
沣阳江
范成大（宋代）

顺流下沅江，溯流上沣浦。
水深兰芷寒，漂摇惮风雨。
采采不盈掬，何由寄远渚。
洞庭浮天白，遐瞩莽吴楚。
有怀独晤叹，橹声与人语。
暮夜即维舟，苍茫定何许？
寄毕兆先梁幼徵二年丈
区次颜（明代）

十年歧路雨霏霏，忆尔园林早息机。白社一尊萸菊酒，青山三息薜萝衣。

沙头烟霁群鸥鹭，谷口云深摘蕨薇。几夜蒹葭秋水阔，渔竿迟我息明归。
梅花寄章仲粹法曹
释道潜（宋代）

蕙死兰枯惊岁晏，玉蕤初发照溪寒。从来吴苑墙头见，不似匡庐谷底看。

月浸繁枝香冉冉，露浮红萼晓团团。参军诗格追何逊，应笑山人自考槃。
马上口占
孔平仲（宋代）

涧底泉初动，山头雪尚深。冻条桑破眼，烧地草抽心。

摇落殊非昔，芳菲想自今。浮云多意思，已解作春阴。
出东郊
缪公恩（清代）

暖云烘日晓霞红，吹面轻寒料峭风。隔屋乳鸦藏弱柳，避人归雁入高空。

溪流欲畅冰初泮，野草才萌土未融。再到似应春色好，拟将吟醉艳阳中。
题劲节堂
赵资道（宋代）

为爱青青竹一林，旋开庭宇占清阴。风前萧瑟声敲五，月下玲珑影碎金。
龙洞
陆游（宋代）

峭崖磨天如立壁，柟根横走松倒植。
呀然一岫惊倒人，空洞坡阤三百尺。
幽阴宜为异物托，角爪痕存犹可识。
想当蟠蛰未奋时，腥风逼人云触石。
一朝偶为旱岁起，卷海作雨飞霹雳。
向来伊吕正如此，莘渭千年有遗迹。
我欲酌酒招蜿蜒，安用辛苦常行天；太平海内多丰年，归来故祠听管弦。
题余仲扬画山水图为余自安赋
刘崧（元代）

金华仙人余仲扬，笔墨萧疏开老苍。昨看新图湖上宅，烟雾白日生高堂。

层峰上蟠石皓皓，绝岛下瞰江茫茫。长松并立各千尺，间以灌木相低昂。

松下上人坐碧草，秋影欲落衣巾凉。囊琴未发弦未奏，已觉流水声洋洋。

赤城霞气通雁荡，巫峡雨色来潇湘。谁能千里坐致此，欲往久叹河无梁。

风尘涨天蔽吴楚，六年怅望神惨伤。玄猿苦啼岩北树，白雁不到江南乡。

赭山焚林绝人迹，如此山水非寻常。此图本为自安写，亦感同姓悲殊方。

幽轩素壁泉声动，对此令我心为狂。何由扪萝逐麋鹿，振衣直上云中冈。

登临一写漂泊恨，长啸清风生八荒。
枕上六言二首
范成大（宋代）

寒更寂历向晓，短梦参差屡惊。
鸡鸣似唤我醒，犬吠知有人行。
解筠涧先生挽诗
杨士奇（明代）

东山千馀仞，其下文水驰。驰水去不还，高山黯无辉。

夫子在世时，芳名扬四陲。夙志骛姬孔，肆力究皇羲。

窅窅万化原，玄悟探其微。秋荷袭裳衣，春兰充佩袆。

发轫蹈佳轨，周旋岂踰规。道存希有济，才高未见施。

旷视六合中，时时写雄词。奋如蛟龙跃，烨然云章垂。

济南讲遗经，河汾论匡时。翘翘问业者，诜诜日来归。

居常以乐天，逍遥介期颐。一朝随埃风，飘然远去兹。

奄忽历星霜，今来四五期。嗟余忝乡郡，夙昔仰蓍龟。

引睇鉴湖阡，徒怀后时思。頫仰杳茫茫，中伤公讵知。
三学院
祖世英（宋代）

洞庭之山天下奇，冈峦百转盘青螭。金堂玉室白云锁，中有仙客来栖迟。

方睛秀骨郭文举，孤剑青鞋出岩户。朅来此地访禅翁，共扫松花谈太古。

拿云忽驾升天行，西归只履埋岩坰。声流影散遽如许，故山惟有松风清。

道师怀古兴不浅，堂宇横陈迎翠巘。悠悠遐想山阿人，水带云衣犹在眼。

凉飙五月吹浮埃，蕉旗竹𥶙摇空阶。我来箕踞发长啸，月光飞射云楼开。

寸心浩荡逸天外，欲去复住聊徘徊。永怀西山五色药，服之羽化登蓬莱。
将往南湖，秦岵斋先生以长歌赠行。作此奉答，即以留别
张问陶（清代）

长身饥鹤毛羽修，客心茫茫增百忧。破釜生鱼突无火，贷粟且谒监河侯。

买得轻航不盈尺，揭牌自著飘零客。秋霜既下众林羸，一片寒烟压江白。

谁擘瑶笺赠远行，草风沙雨怅孤征。文游曾接秦淮海，独谱离歌动别情。

先生浩气吞云梦，直以衙官卑屈宋。醉后挥毫墨沈流，湘波岳石争浮动。

濯锦坊头贾傅祠，昔年鸿爪亦堪思。长沙九月成衣未，客子秋帆欲挂时。

连朝风雨重阳节，醉插茱萸不妨别。新诗笑谢杜陵人，八尺江湖壮行色。

濯足行将望八荒，巴陵水驿夜苍苍。回头黄鹤西楼月，秋思离愁满岳阳。
次韵赵禹平春日书怀
喻良能（宋代）

草色青青二月时，物华虽是我庐非。
日明院宇燕相语，花发园林莺乱飞。
无数小桃初掩映，几多垂柳自因依。
春风十里归吟笔，未用罗帏绣幕围。
寿范漕
吴泳（宋代）

春山蕨方芽，春院桐始华。
喧风荡红紫，还似幄遮。
老仙坐鹿园，净眼阅岁华。会须乘五羊，结佩凌飞霞。
春送郭大之官
司空曙（唐代）

明府之官官舍春，春风辞我两三人。

可怜江县闲无事，手板支颐独咏贫。
与姊别后颇无意绪感旧述怀得七律十六韵
金逸（清代）

少小依依似雁行，可怜往事不堪详。画楼人去埋尘冷，孤艇潮来载梦忙。

记得承欢工雅谑，有时拨闷斗迷藏。读书红剪三更烛，礼佛清烧一瓣香。

赌绣当窗随卧起，种花隔夜费商量。娇痴扑蝶携诸弟，好胜敲棋背阿娘。

茗碗笑看双影瘦，诗筒拚负十分狂。偶缠薄病亲调药，骤觉新寒教换裳。

纨扇并裁聊拟月，锦笺私劈独开箱。听钟湖上秋停棹，踏雪垆头晓举觞。

荆树方期终绕膝，蓝桥忽漫赋催妆。羹汤洗手惭为妇，鸿案齐眉各倚郎。

暂喜归宁姜被暖，旋惊握别暮山苍。如侬真被浮名误，怪姊甘将旧业荒。

昨日庭帏成把晤，今宵镫火暗凄凉。一封寄与相思泪，折向兰闺定断肠。
自京还越道中杂占六绝句 其四
唐之淳（明代）

数峰高拥见岧峣，一鹤长鸣破寂寥。欲过虎丘寻剑石，望亭亭上望枫桥。
李士元学士守临邛日有谷一茎九穟者数本芝数
梅尧臣（宋代）

临邛传瑞物，太守在郡时。
既多九穟谷，复有三秀芝。
芝以保万寿，谷以丰东菑。
更看芙容叶，并蒂照清池。
阊门怀古
韦应物（唐代）

独鸟下高树，遥知吴苑园。凄凉千古事，日暮倚阊门。
辩才钟
释居简（宋代）

井龙欲振兹山灵，忍使夜旦钟不声。西京旧赐禁犹在，即山铸得蒲牢鸣。

虚文破壁俨如故，县官正令今重新。身归柱后惠文手，加以束缚投诸囹。

夜囹焰发照城阙，燎原不足方其明。民皆呼吏救回禄，骏奔稽颡祈玄冥。

及乎乡迩寂无睹，更欲炙手嗟无因。朝闻夕报事从贷，雨濡露濯恩如春。

乡来光亦上牛斗，九畴分野当丰城。干将独往莫耶在，延平涛浪今犹腥。

何如坎井蛰不死，雨晹答响如谷神。百年逸事付僧史，不然簨簴重刊铭。
到江口寺
赵蕃（宋代）

已绝朱林渡，还瞻白塔擎。
欲从微径陟，复命小舟横。
送陈令解印赴阙三首 其一
孙觌（宋代）

户外珑璁响玉珂，弁星遥见切云峨。蜗泉渺渺依龙具，凫影云云下雀罗。

溜雨霜皮青嶂合，抟风云翮紫霄摩。八门了了登天路，一夜惊雷起壁梭。
借书
周紫芝（宋代）

牢落偏州少士夫，一鸱求借是书无。道山堂外长廊下，黄卷如云记石渠。
开元晓钟
邹衍中（明代）

疏钟原自佛分身，点点慈悲为醒尘。试问开元至今日，不知曾度几何人。
上黄参政寿七首 其一
许及之（宋代）

人间元自有三山，不在虚无缥缈间。山上仙人圯上老，一编亲辅汉龙颜。
琳老所居植竹发笋而草茁其傍作诗见寄为赋一
毛滂（宋代）

春风吹琅玕，夏长苍龙孙。
未见拂云梢，已引鞭骥根。
包藏霜雪拂，隐忍苔藓痕。
其傍茁小草，同出东帝恩，
恩深草先高，抱箨殊未掀。
岁寒两何如，一笑凝诗魂。
寄及之
黄裳（宋代）

南飞长是梦相寻，海角何妨寄好音。有客交游多革面，无君谈笑少开襟。

家山荔子邀谁赏，泽国荷花忆共吟。秋后西来无爽约，遥郊当候马骎骎。
偈颂一一二首 其四十
释清远（宋代）

正当恁么时，历劫不曾迷。步步超三界，归家顿绝疑。
题董北苑山水
鲜于枢（元代）

爱山不得山中住，长日空吟忆山句。偶然见此虚堂间，顿觉还我沧洲趣。

阴厓绝壑雷雨黑，苍藤老木蛟龙怒。岸石荦确溪涧阔，知有人家入无路。

一重一掩深复深，危桥古屋依云林。是中宜有避世者，我欲径去投冠簪。

源也世本膏粱子，胸中丘壑有如此。后来仅见僧巨然，笔墨虽工意难似。

想当解衣盘礴初，意匠妙与造化俱。官閒禄饱日无事，吮墨含毫时自娱。

谁怜龌龊百僚底，双鬓尘埃对此图。
梦南塘一首
刘克庄（宋代）

惜哉典刑尽，久矣幽明分。
忽梦如生平，握手各悲欣。
素排俗学如，独策圣处勋。
共起淹中蕝，重理阁上芸。
援琴奏古调，蓄耳所未闻。
骚史多香艳，叔季谁醲熏。
文通笔有色，君苗砚可焚。
精粹轶孟荀，钜丽肩机云。
神交暂晤语，睡觉还离群。
犹记酒边谑，惟操及使君。
太白仙已久，伯业老尚勤。
向也失东隅，兹焉迫西曛。
窗间旧膏火，案头古典坟。
可怜搔雪鬓，无与运风斤。
闻田雨来将移新居却寄 其二
冯廷櫆（清代）

瓦舍三间大，芦藩一带长。几排风字砚，帘护鸟文香。

斗茗消闲昼，翻书入睡乡。真成清净退，宁复问行藏。
罨菜
姜特立（宋代）

梅山罨菜胜羹藜，怪见宾筵玉筹齐。
大似雪堂真一酒，绝胜金谷韭蓱齏。
达上人乞语
释亮（宋代）

达道应须并六贼，六贼并了何所得。
十方坐断眼头空，观音院里无弥勒。
消梅
李龙高（宋代）

冰融雪化一须臾，清脆圆鬆压塞酥。
我有牢愁三万斛，问君消得几分无。
凉轩
王辟疆（宋代）

溪山环绕古城深，贤尹开轩日醉吟。大抵清虚虽得地，从来安静本由心。

朝挥玉麈风生座，夜抚瑶琴月满襟。应笑陶潜种杨柳，五株门外不成阴。
月夜吟
瀵水神（唐代）

夜月明皎皎，绿波空悠悠。
赋得蚕月条桑
弘历（清代）

南国蚕忙候，猗猗叶正柔。郑坰宁此胜，漆水可同不。

彼斧遵林际，懿筐遍陌头。落枝嫩于筱，采叶碧如油。

满箔方闻响，盈箱预贺收。西陵锡佳贶，工女忌寒休。

未免妨群作，因之返六驺。湖山非不美，讵肯为淹留。
碧落洞四首
杨万里（宋代）

梦中曾泊洞前船，落絮飞花是去年。
今日来寻泊船处，一江风雨草连天。
偈颂二百零五首
释正觉（宋代）

你也恁麽住，我也恁麽住，
作业相似贫相聚。十方无壁，
四面无门，遮丑无衣，
御寒无絮。直下不居功，
个中看转处。采华蜂集萌不枝，
卧月鸟栖无影树。
考试湖南漕司南归值雨
杨万里（宋代）

我亦知吾生有涯，长将病骨抵风沙。
天寒短日仍为客，酒暖长亭未是家。
又若征夫催去去，更甘飞雨故斜斜。
旧闻行路令人老，便恐霜毛一半加。
己丑次梅溪乐平寺兄子宗丞尝监镇即寺为廨卒官晚之东庄
葛胜仲（宋代）

兰陵华腴姓，数不到吾族。何堪从子贤，变灭石火速。

早搴东堂桂，宗寺副惇睦。迎亲官就此，半载欢水菽。

方开万里涂，一蹶遽折轴。我时局里居，十起愧骨肉。

朅来访遗踪，徙倚寒溪曲。人与紫梅花，二俱不可续。

忧端齐前山，东庄写松竹。
陪乔职方泛舟之三门竭禹祠
魏野（宋代）

波浪溅旌旗，东浮竭禹祠。
千秋花发日，两院狱空时。
城里闲赏树，船中舞柘枝。
晋公曾禊洛，不召野人随。
庭下青书带
唐士耻（宋代）

庭下青书带，书带瑞康成。
康成还遁世，行藏理则明。
六经具缣册，儒先效勋绩。
谁知百世下，其功明且亟。
易首纯乾称六龙，六龙御天风云从。
书始唐尧大中世，荡荡如天莫可踪。
诗则二南渊且奥，春秋赏罚王道通。
礼乐灰於秦火酷，然其遗意和且雍。
汉儒掇拾无遗力，兀守章句非从容。
二京之末康成出，六经将出逢此翁。
然而本无超俗姿，犹寄视听於盲聋。
岂如先生一理贯，洞照六籍罗心胸。
历数帝王如一二，天地由我方全功。
仲尼春秋欲成日，麟出鲁郊殊超轶。
孔道大哉虽不用，所感亦大非凡质。
区区一康成，书带瑞已形。
先生非此比，况兹道既行。
当使麟凤辈，杂沓更纵横。
凝碧亭
毕田（宋代）

四面山屏叠万重，古岚浓翠锁寒空。
清秋独倚危阑立，身在琉璃世界中。
次韵昌甫论菊之结盘者无真意 其一
韩淲（宋代）

丛生闲得把檀栾，岂待修治结束看。笑倒街头誇卖者，陶家真意已摧残。
倏忽寒暑，壮士迟暮，感愤身世，赋之
洪繻（清代）

春秋寒暑速邮置，马狗车栖身如寄。俯仰乾坤一蘧庐，叹息韶华几轻弃！

人生须作酒中仙，茫茫混沌不知年。不然天地皆窒塞，低头蝼蚁为比肩。

丈夫莫言身七尺，虱处裈中偷游适。风云高蹠欲扬眉，九垓六合都无隙。

况乎海国吹黑风，牟牟南北昧西东。中原更在陆沈里，英雄老死蓬蒿中。

搔头我欲问造物，世界胡任狐埋掘？神州、赤县无纪纲，灰劫久沦恒沙佛。

阴阳晦朔去如驰，智勇失时何所施！壮士头颅不堪抚，朝为黑漆暮白丝。

狼贪鬼谲终难餍，万卷诗书输一剑。何时唤得群雄兴，鲁戈返日光爓爓！

呜呼我已腐儒酸，后生谁能忘此念！
西江月
王千秋（宋代）

心事几多白发，客情无数青山。廉纤细雨褪余寒。正是花期酒限。

一自瓶簪信杳，空留钿带香残。我今多病寄江干。瘦似东阳也惯。
送希中游霅
释智圆（宋代）

日暮蝉鸣急，临流动别吟。
片帆冲晚照，归鸟入遥林。
月色寒溪静，钟声岳寺深。
苹洲逢旧识，应得话无心。
和子平悼马
文同（宋代）

生来未尝畜良马，近得此驹诚可嘉。
骨节权奇毛肉好，此种无乃真渥洼。
健蹄骎骎稳而疾，历目一过如飞霞。
自归官下少出入，惟是刍粟意转加。
前时相期好天色，往返百里驰平沙。
谁谓兵奴踠其足，针烙熨里成瘢痂。
立多气毒愤入肺，双膁攒缩两鼻呀。
庸工谬药久不效，倒死枥下鬃髟髿。
敝帷一区瘗以赠，惜尔命薄如萎花。
子平平时最爱尔，对客满坐常洪夸。
今朝凶尔忽毙踣，重以好诗形叹嗟。
嗟余逐贫官职小，此民岂合居余家。
从今但只跨款段，坏辔破鞍仍短檛。
寄岳州孙屯田
梅尧臣（宋代）

从来洞庭好，都在岳阳楼。
明月一千里，寒光三万秋。
年华有时尽，风物不知休。
太守怜予句，应如沈隐侯。
子瞻去岁春侍立迩英子由秋冬间相继入侍作诗
黄庭坚（宋代）

胸蟠万卷夜光寒，笔倒三江砚滴乾。
大似不蒙稽古力，只今犹著侍臣冠。
江城子
牛峤（唐代）

飞起郡城东，碧江空，半滩风。越王宫殿，

蘋叶藕花中。帘卷水楼鱼浪起，千片雪，雨濛濛。

极浦烟消水鸟飞，离筵分手时，送金卮。渡口杨花，

狂雪任风吹。日暮空江波浪急，芳草岸，柳如丝。
鹊巢
佚名（先秦）

维鹊有巢，维鸠居之。之子于归，百两御之。
维鹊有巢，维鸠方之。之子于归，百两将之。
维鹊有巢，维鸠盈之。之子于归，百两成之。
庐山
李咸用（唐代）

非岳不言岳，此山通岳言。高人居乱世，几处满前轩。

秀作神仙宅，灵为风雨根。馀阴铺楚甸，一柱表吴门。

静得八公侣，雄临九子尊。对犹青熨眼，到必冷凝魂。

势受重湖让，形难七泽吞。黑岩藏昼电，紫雾泛朝暾。

莲堕宁唯华，玉焚堪小昆。倒松微发罅，飞瀑远成痕。

叠见云容衬，棱收雪气昏。裁诗曾困谢，作赋偶无孙。

流碍星光撇，惊冲雁阵翻。峰奇寒倚剑，泉曲旋如盆。

草短分雏雉，林明露掷猿。秋枫红叶散，春石谷雷奔。

月好虎溪路，烟深栗里源。醉吟长易醒，梦去亦销烦。

有觉南方重，无疑厚地掀。轻扬闻旧俗，端用镇元元。
野居书情
韦应物（唐代）

世事日可见，身名良蹉跎。尚瞻白云岭，聊作负薪歌。
致中晚集
刘子翚（宋代）

笑语北潭晚，微寒入绮疏。
雨声留篆雾，灯影跃潜鱼。
病间欲疏酒，老便惟读书。
喜君新隐地，山翠切吾庐。
题尹谏议西轩
韩淲（宋代）

此轩胜事有谁论，霜夜相从共一樽。叹息摩挲旧诗句，只今犹喜有曾孙。
栽松岘
马之纯（宋代）

钟山山上亦僮僮，吏课何妨使种松。
还似农桑分殿最，亦如榆柳计功庸。
初时出土平如荠，后日横空矫似龙。
每见路傍多合抱，不知手植是谁侬。
打麦词八首 其六
徐搢珊（清代）

不嫌烈日挂中天，各执连耞竞向前。打罢一身汗如雨，乘风争立柳阴边。
游子
朱无瑕（明代）

北雁竞南飞，寒风正凛冽。
客思倦长途，妾心伤久别。
厌闻残漏声，愁见不圆月。
日日数归期，空教泪成血。
听查八十琵琶
叶权（明代）

新声不及郁轮袍，空拨皮弦挂锦绦。
独向月明弹一曲，白头双泪落秋涛。
武康军佥判师君挽诗
魏了翁（宋代）

换却野人服，衣之从事衫。
人忻牺被乡，我笑马羁衔。
客静閒尊禁，身强阁杖函。
典刑那复见，宰树閟窰岩。
怀郑从志
贾岛（唐代）

西风吹阴云，雨雪半夜收。忽忆天涯人，起看斗与牛。

故人别二年，我意如百秋。音信两杳杳，谁云昔绸缪。

平明一封书，寄向东北舟。翩翩春归鸟，会自为匹俦。
喜无忧求偈
白玉蟾（宋代）

禅不用参，道不用学，
行住坐卧，是大圆觉。
眼儿媚 赠卞校书
万寿祺（明代）

花弄香纹春满楼，桃叶引江流。个人何事，斜阳独倚、曲曲肠柔。

垂帘淡淡扑杨球，私心好处投。侍儿敛态，闭门作意，不上金钩。
枇杷山鸟
林鸿（明代）

沉香烟暖碧窗纱，绿柳阴分夏日斜。梦觉只闻铃索响，不知山鸟啄枇杷。
江城子
刘过（宋代）

海棠风韵玉梅春。小腰身。晓妆新。长是花时，犹系茜罗裙。一撮新神娇欲滴，说不似，画难真。楼前江柳又江云。隔音尘。泪沾巾。一点征帆，烟浪渺无津。万斛相思红豆子，凭寄与个中人。
下元日朝谒回与李秉文冒雪过承天寺因题二诗
李复（宋代）

僧炉有令禁触火，袖手指直冻欲堕。
缸暖微闻蝗蚓鸣，客寒对欲橐驼坐。
叩钟击鱼呼众起，持钵分糜救晨饿。
一参木佛古因缘，试举丹霞有何过。
与至先兄游诸园看牡丹，三日行遍
范成大（宋代）

拄杖无边处处过，粉围红绕奈春何。
阊门昨日看不足，今日娄门花更多。
蜂蝶萧骚草露漫，小家篱落闭荒寒。
欲知国色天香句，须是倚阑烧烛看。
南浦·春水
张炎（宋代）

波暖绿粼粼，燕飞来，好是苏堤才晓。鱼没浪痕圆，流红去，翻笑东风难扫。荒桥断浦，柳阴撑出扁舟小。回首池塘青欲遍，绝似梦中芳草。
和云流出空山，甚年年净洗，花香不了？新绿乍生时，孤村路，犹忆那回曾到。余情渺渺，茂林觞咏如今悄。前度刘郎归去后，溪上碧桃多少。
泰定斋诗
吴可（宋代）

寂然数椽下，独耀一宇内。
脱落山水因，妙出仁智外。
君看鉴中事，作止本无碍。
年来识坐忘，唯余照心在。
宿玉山布政分司值雨言怀
江源（明代）

微省清宵寂不哗，北风如割透窗纱。慈乌绕树呼寒雨，童子挑灯落夜花。

怀玉夜寒更漏永，邯郸枕暖旅魂赊。可怜贾岛忘情甚，却望并州即是家。
宿富乐山赠海公禅老大师
戴蒙（宋代）

芙蓉溪畔石连松，殿阁峥嵘倚半空。一念超居无色界，几人长半广寒宫。

佳宾喜上山头月，密友时来竹下风。除却少多元本物，泥牛哮吼任西东。
赠韩郎中愈 其三
孟郊（唐代）

前日远别离，今日生白发。欲知万里情，晓卧半床月。

常恐百虫秋，使我芳草歇。
新秋
朱淑真（宋代）

一夜凉风动扇愁，背时容易入新秋。桃花脸上汪汪泪，忍到更深枕上流。
方氏临清堂二首
马廷鸾（宋代）

割取风烟归此堂，尘缨更好濯沧浪。
青山屋上下流水，永日翻书乐未央。
鸦鸣
王令（宋代）

庭前佳树绿阴成，树杪飞鸦去就轻。
自顾主人无败德，岂嫌尔口有凶声。
平生直道常多祸，两耳清风一听鸣。
辄莫为人轻自动，须知弹射易忘生。
牛渚矶早眺同吴翁晋梅季豹作
佘翔（明代）

曙色苍苍望不迷，秋深山径草凄凄。烟消海岛蛾眉出，日挂楼凄蜃气低。

峡口寒涛惊跃马，水中幽怪避燃犀。裁诗谁复披宫锦，鹳雀疏林莽自啼。
福安院同慧生闲步
盛时泰（明代）

玄晖曾弭节，太白亦题诗。
京邑非前事，新林似往时。
山深秋气重，谷远罄声迟。
不为逢支遁，幽怀孰与期。
元衡过邢园同广声终日坐于习堂梅树之下得长句
赵蕃（宋代）

一间茅屋数株梅，三径频成为我开。剩有游蜂能掠蕊，寂无饥雀下行苔。

长吟共惜频惊落，久坐何妨晚始回。为语清风莫轻扫，明朝更欲杖藜来。
书情寄上苏州韦使君兼呈吴县李明府
崔峒（唐代）

数年湖上谢浮名，竹杖纱巾遂称情。
云外有时逢寺宿，日西无称傍江行。
陶潜县里看花发，庾亮楼中对月明。
谁念献书来万里，君王深在九重城。
禅人写真求赞 其三十三
释正觉（宋代）

虚空借得作身，万象相随为伴。纵横人道十成，点检谁知一半。

纵纵青山峥嵘，白云零乱。里许牧童归未归，铁牛一掣金绳断。
龟峰精舍
李覯（宋代）

去县二十里，路平时正春。
四山唯有石，一寺更无尘。
融结疑天意，经劳忆古人。
但知安乐处，何必是金身。
赠律师
陈允平（宋代）

传来二十五条衣，昼夜修行昼夜持。
老去任教零落尽，猕猴偷□□□□。
师正堂二首
李吕（宋代）

颓垣荒蔓几经霜，今喜崇成背郭堂。
雅欲援琴追宓子，时从退食咏羔羊。
溪流碧绕如平篆，山木阴连不断行。
只恐诏公台省去，空教南国爱甘棠。
郁孤台
彭汝砺（宋代）

江城尘土日喧喧，中有苍然一点山。日暖蜃楼浮海上，花深蓬点在人间。

晴云鹤鹤千峰远，碧瓦鳞鳞万屋环。却望钟陵何处所，客心先与水东还。
又谢予京惠贽见
陈文蔚（宋代）

少日深期造孔门，于今老矣叹无闻。
自怜大业乖传授，赖有遗编可讨论。
君赠名章多过誉，我惭衰配不胜文。
誓言愿毕馀生力，细与穷源探本根。
十月十七夜泛二首 其一
虞淳熙（明代）

尘市千人梦，明湖一舸飞。宾鸿纷对语，顾兔淡忘归。

难得芙蓉醉，生憎葑草肥。独游开浑沌，寺寺掩松扉。
送寅亮宣义赴明州
毕仲游（宋代）

随分之官好，舟行不计程。江山新入梦，风物旧知名。

客馆离人醉，宾筵楚士清。须知今夜月，近海更分明。
池上即席送况之赴宣城
曾巩（宋代）

池上红深绿浅时，春风荡漾永逶迤。
南州鼓舞归慈惠，东观壶觞惜别离。
远岫烟云供醉眼，双溪鱼鸟付新诗。
陵阳岂是迟留地，趣驾追锋自有期。
小除过卢子俞作
陈藻（宋代）

今夜人间是小除，归途迂曲访君居。
村深事简携杯外，閒把诗篇细卷舒。
浦上木芙蓉盛开约黄鹤山人共观
袁凯（明代）

江浦芙蓉色正深，清霜点染更沉沉。
孤舟向日曾亲见，短褐于今欲远寻。
已拟携樽同野客，不妨展席对沙禽。
明年臂痛应全愈，移遍东园野木阴。
寄题宫师相公宴息园
宋祁（宋代）

相公纳衡枢，卜筑来东里。
恤他匪足尚，自适乃云美。
中园兴夷爽，薄言谢朝市。
壤石非远迁，松竹皆故蒔。
绛蘤谢游轩，素波鸣禊戺。
遐苍眺京隩，侧缥抱嵩趾。
畦塍互演漾，灌薄纷靃靡。
崒崒相向山，溅溅自流水。
高云靡还期，冥鸿无慕理。
公时挟胜想，朅来遵逸轨。
逢觞即陶然，坐树亦欣止。
冲情舍天倪，妙歌怯物类。
挥金屡空镒，爱客辄留屣。
式俾卫公寿，弗取安石侈。
有守卧淮壖，聆风竦予企。
他日果西归，角巾望松梓。
罗浮飞云顶午夜听泉 其六
释今无（明代）

五色文禽出洞来，七金山上版图开。秦皇汉武虚劳甚，错听昆明有劫灰。
颂十玄谈·演教
释印肃（宋代）

龙宫满藏医方义，药病相当除五味。
搅草耆婆也大痴，胡言乱拔茎茎是。
莺啼序
王哲（金朝）

莺啼序时绕红树。应当做主。骋嘤嘤、莹莹声音，弄晴调舌秤羽。嘤身在、朱林茂处。愈绵变百般言语。喜新铅、新汞俱齐，叫归宗祖。唤觉呼惺，顿晓本元初，天然规矩。定分他、甲乙庚辛，九宫八卦门户。驱四象、通推七返，用千朝、练成文武。这金丹，由此三年，渐令堪睹。婴儿跨虎。姹女骑龙，白云招翠雾。各各擎、钢刀慧剑，接刃交锋，隐密藏机，两家无惧。乌龟赤凤，前来降伏，和合罢战休兵戍。被灵童、结构同相聚。从兹慢慢，搜寻宝贝完全，要见便教知数。明珠万颗，吐出神光，倒颠笼罩住。并一条、银霞袅袅，撞透清霄，晃耀晴空，偏开琼路。中间独现，真妙真玄，星冠月帔端严具。把双眸、高举频回顾。观瞻了了清清，湛湛澄澄，害风得遇。
青海西寄窦三端公
吕温（唐代）

时同事弗同，穷节厉阴风。我役流沙外，君朝紫禁中。

从容非所羡，辛苦竟何功。但示酬恩路，浮生任转蓬。
舟过巫峡见十二峰高插霄汉神女峰尤为纤丽峻峭神女庙在山之巅 其一
曾懿（清代）

琅琅天风壮，嵯峨十二峰。飞云翔婉娈，悬瀑响琤淙。

景富诗遍迥，愁多梦亦慵。纤秾宋玉赋，千古忆仙踪。
夜投南寺会梵印松涛二师弟
雪溪映（明代）

竟投南寺宿，知子寄松寮。
几恨隔良晤，孤愁破此宵。
秋钟清历历，夜竹冷萧萧。
话到灯花老，邻鸡报诘朝。
水调歌头·澄彻北湖水
吴镒（宋代）

澄彻北湖水，圆镜莹青铜。客槎星汉天上，隐隐暗朝通。六月浮云落日，十顷增冰积雪，胜绝与谁同。罗袜步新月，翠袖倚凉风。子韩子，叫虞帝，傲祝融。御风凌雾来去，邂逅此从容。欲问骑驎何处，试举叉鱼故事，惊起碧潭龙。乞我飞霞佩，从子广寒宫。
送不伐赴天府仪曹
释德洪（宋代）

长沙解岭海，浩壤冠南楚。岂止风物繁，山水亦清富。

然以余观风，两者未足数。虽曰大藩地，要以多贤故。

元侯汝颍奇，家世工酌古。朅来簿书中，见此廊庙具。

三年令小邑，野鹤剪翎羽。侧脑望云汉，奋跃思远举。

忽闻除书至，当得赞天府。婢仆想京华，一室哗儿女。

便觉驼铎声，吹帽黄尘路。举首望绛阙，金碧碍云雨。

富贵来自天，车马气成雾。遥知念旧游，笑与同僚语。
辞贾徽州二首
许月卿（宋代）

岫云休怪此行徐，出处家风本俗如。
当任宣尼无俟驾，肯辞孟子范驰驱。
如金岁月人奔竞，似玉行藏我卷舒。
极目冥鸿挥绿绮，忘情鱼鸟尽江湖。
渔父词
薛师石（宋代）

莫论轻重钓竿头，伴得船归即便休。
酒味薄，胜空瓯，事事何须著意求。
郊意境格二首
释普闻（宋代）

十里沙堤水满湖，着霜牙冷未全枯。
晓来细雨藏鸥鹭，何处人间有画图。
萤
钱时（宋代）

一点晖晖落扇间，欲飞还扑近栏干。
乾坤日月光明藏，莫作书边冷眼看。
摸鱼儿 重过西湖
张矩（宋代）

又吴尘、暗斑吟袖，西湖深处能浣。晴云片片平波影，飞趁棹歌声远。

回首唤。仿佛记、春风共载斜阳岸。轻携分短。怅柳密藏桥，烟浓断径，隔水语音换。

思量遍。前度高阳酒伴。离踪悲事何限。双峰塔露书空颖，情共暮鸦盘转。

归兴懒。悄不似、留眠水国莲香畔。灯帘晕满。正蠹帙逢迎，沈煤半冷，风雨闭宵馆。
古床
秦鸣雷（清代）

乔柯百尺凌高秋，下有古榻䔆古丘。名公携家赖远游，题名勒古岩阿留。

当时在侧凡几人，亲见落笔腾蛟虬。新泉汲回满银盎，儿童惊喜光盈眸。

急呼罐鼎爇松子，一瓯花乳清香浮。水窗团坐共矜赏，奚啻拔宅登瀛洲。

昔贤往矣等鸿爪，后世宝此如共球。游人确立不敢坐，或恐麟甲蟠岩幽。

惟有群仙醉中时，过此卧听万壑松风飕。愧我未能别篆籀，空抚陈迹怀前修。
己未四月下浣眉州试竣敬谒三苏祠翼日得五古一首
李德仪（清代）

昔年十四五，解诵东坡诗。少长攻论策，瓣香爇峨嵋。

缅怀名父子，川岳钟英奇。径欲溯岷源，怅望西南陲。

何意越廿载，人蜀轺车驰。草堂拜寓公，杜陵名双垂。

亟问纱縠行，奉祀邦人知。轻舠发初夏，江水澄玻璃。

启扃肃瞻仰，仿佛来云旗。老泉屹中坐，灏气生须眉。

坡颍左右侍，凛凛天人姿。为想获石砚，嬉戏殊常见。

寒镫耿相对，夜雨听何时。中庭蔚嘉树，古柏森鳞而。

白榆亦手泽，枯干留霜皮。亭亭两银杏，后起如孙枝。

补设木假山，好事之所为。三峰俨乔梓，鼎立靡诡随。

石梁间台榭，绿水回沦漪。虽无田田叶，犹号瑞莲池。

草木同不腐，节义徵在兹。当年不得相，炎运合中衰。

摧谪益挺特，岂独能文词。迄今八百岁，所过系人思。

何况鸣珂里，故宅遗栋榱。两公滞游宦，汝颍家同移。

要其神所在，犹水周天涯。文安正首丘，山色看蟆颐。

魂魄恋此土，合食一堂宜。结邻刚半月，慰我平生期。

舒啸倚修竹，荐新攀荔支。言观马券刻，还读柳州碑。

妙余龙眠笔，小像绘水坻。因缘付鸿雪，椎拓未云疲。

徘徊不忍去，留客鸣黄鹂。明年青莲乡，更访青莲祠。
放歌行
权德舆（唐代）

夕阳不驻东流急，荣名贵在当年立。青春虚度无所成，

白首衔悲亦何及。拂衣西笑出东山，君臣道合俄顷间。

一言一笑玉墀上，变化生涯如等闲。朱门杳杳列华戟，

座中皆是王侯客。鸣环动珮暗珊珊，骏马花骢白玉鞍。

十千斗酒不知贵，半醉留宾邀尽欢。银烛煌煌夜将久，

侍婢金罍泻春酒。春酒盛来琥珀光，暗闻兰麝几般香。

乍看皓腕映罗袖，微听清歌发杏梁。双鬟美人君不见，

一一皆胜赵飞燕。迎杯乍举石榴裙，匀粉时交合欢扇。

未央钟漏醉中闻，联骑朝天曙色分。双阙烟云遥霭霭，

五衢车马乱纷纷。罢朝鸣珮骤归鞍，今日还同昨日欢。

岁岁年年恣游宴，出门满路光辉遍。一身自乐何足言，

九族为荣真可羡。男儿称意须及时，闭门下帷人不知。

年光看逐转蓬尽，徒咏东山招隐诗。
和陶拟古九首
苏轼（宋代）

闭门不复出，兹焉若将终。
萧然环堵间，乃复有为戎。
我师柱下史，久以雌守雄。
金刀虽云利，未闻能斫风。
世人欲困我，我已长安穷。
穷甚当辟谷，徐观百年中。
甲午元宵予奉会于池亭承诸公乘雪见过分得五言绝句体四首因以奉谢 其二
湛若水（明代）

柳眼青迎客，禽心乐傍人。鹤须为起舞，童侍亦相亲。
次韵回山人赠沈东老二首
陈师道（宋代）

随世功名非所望，称家丰俭不求余。
青衫出指论奇字，白发挑灯写细书。
匏瓜道人，为徐子贞赋
张昱（元代）

吾岂匏瓜系此生，道人玩世以为名。百年雨露司荣悴，一日江湖见老成。

濩落情怀庄子瓠，浮沉踪迹楚王萍。壶公借与龙为杖，抛著青鞋到处行。
见袁德师侍御说江南有仙檀花，因以戏赠
鲍溶（唐代）

闻说天坛花耐凉，笑风含露对秋光。

欲求御史更分别，何似衣花岁岁香。
送别次侯学士
刘子壮（明代）

风静天高落木悲，轻车羸马望南驰。愧深玉署曾联辔，夕照师门忆共卮。

近日文章谁与语，别来期许慎相思。经过傥遇真英俊，莫惜音书报我知。
芳草涧
韦应物（唐代）

青青满地铺颜色，曲曲一湾流水声。总为游人逞风景，乱云初捲碧天空。
咏金橘团
姚勉（宋代）

雪不能甜橘小酸，若为有此蜜冰团。
比将金弹可胜软，嚼破水精如许寒。
泉石碎声鸣齿烦，乾坤清气入脾肝。
京华六月尘生渴，赖尔烦襟得自宽。
送简簿
王炎（宋代）

路入天南庾岭根，梅花落尽已春深。
中年气本须调护，莫受蛮烟瘴雨侵。
普济院
陈尧咨（宋代）

山远峰峰碧，林疏叶叶红。
凭阑对僧语，如在画图中。
方虚日斜再行宿乌山二首
杨万里（宋代）

日已襄容去，风仍劈面来。
征徒歇得醒，老子不须催。
绿荫凉过伞，黄泥晒作埃。
欣然片云起，半霎又吹开。
南行感怀四十首 其四十
区大相（明代）

閒居观代变，览古慕群英。何世无贤达，逢时有令名。

易沉惟日落，难待是河清。所以哀时客，淹留惧不成。
玉楼春
佚名（宋代）

东风杨柳门前路。毕竟雕鞍留不住。柔情胜似岭头云，别泪多如花上雨。青楼画幕无重数。听得楼边车马去。若将眉黛染情深，且到丹青难画处。
缘识
宋太宗（宋代）

世间何所益，乐善有馨香。
贵贱虽差等，非违定不祥。
春台宜胜地，花木收严霜。
求取立身行，恒持但久长。
徐敬甫出示所居之别南岩图并圹公题咏欲予同
陈文蔚（宋代）

忆昔同作康山游，杖屦历遍千岩幽。
知君已个看山眼，每遇胜处尝淹留。
从兹一去间何阔，倒指殆欲忘春秋。
不知此地复何地，但见大江东去流。
相逢恍然如隔世，尽洗积年离别愁。
首为袖出南岩图，着鞭先我占一丘。
南岩之高不可攀，俗驾欲到何缘由。
君乃结屋於其巅，避世拟追园绮俦。
雪飞霜瀑自天落，戟列万竹干云修。
客来者茗话畴昔，酒熟春禽相劝酬。
自言得此已足老，岂复更怀身世忧。
无心偶作云出岫，良念棣萼情绸缪。
对床听雨有真意，肯放拂衣归去休。
登高一日展遐眺，洗眼九华云渍收。
语我南岩卜筑地，只放五老高一头。
丹梯万丈径可嗫，独恨未遂曾往谋。
我生亦有山水癖，欲见示见心先投。
长哦南山白石烂，梦寐沧江飞白鸥。
归与亟辨买山计，甘与世好相盾矛。
采蕨可能忘朝饥，种橘自当千户侯。
眷言志事在亩亩，适我愿兮遑他求。
此时作书报同志，知肯远为题诗不。
瑞鹧鸪
佚名（宋代）

汉宫铅粉净无痕。蜡点寒梢水畔村。忍犯冰霜欺竹柏，肯同雪月吊兰荪。骚人咏去清诗健，驿使传来旧典存。病眼浑疑春思早，一枝聊洗画图昏。
秋晚三首 其三
张舜民（宋代）

谁把霜林染得红，更栽绿竹与长松。家家白酒连宵醉，处处新禾彻夜舂。

半落园林悬橘柚，低回门巷映芙蓉。沙鸥性在终难狎，秪解沙头印脚踪。
春晚
晁公溯（宋代）

野树交新叶，春江上晚潮。
花泥粘落蕊，麦陇散疏苗。
轻籁因风发，游尘著雨消。
遥怜小山桂，久负楚辞招。
望江南
黄公绍（唐代）

思晴好，春透海棠枝。刻惜许多过时了，可怜生是我来迟。不见软红时。
纪恩宠送太师潞公西归 其二
赵君锡（宋代）

坐上才初佳句传，中官写得便闻天。圣人含笑搜寻了，依韵当时赐和篇。
雪夜宿楞伽寺 其一
文徵明（明代）

朝泛石湖雪，暮宿楞伽云。山空夜寒重，对酒不能醺。

三更山月高，起视皓无垠。水天相映射，气色凌氤氲。

增辉岩壑姿，灭没鸥鹭群。亦知光景殊，照灼难为分。

有如开玉府，圭璧罗缤纷。时于万木末，瞥见飘佩雰。

山僧事茗设，扫积供殷勤。勌来支石鼎，自束松枝焚。

龛灯落残烬，宝垆断馀熏。还怜江梅色，玉瘦冰肌皲。
题松泉图呈假芳山星使
沈梧（清代）

谡谡松有风，蒙蒙山欲雨。山静落松泉，似与幽人语。
对花
方干（唐代）

清晓入花如步障，恋花行步步迟迟。含风欲绽中心朵，

似火应烧外面枝。野客须拚终日醉，流莺自有隔年期。

使君坐处笙歌合，便是列仙身不知。
水调歌头（送张史君）
杨炎正（宋代）

父老一杯酒，争劝史君留。可怜桃李千树，无语送归舟。听得拈笙玉指，都把万家遗爱，吹作许离愁。倚醉袖红湿，生怕夕阳流。

问君侯，今几日，还东州。还家时候，次第梅已暗香浮。只恐道间驿使，先寄调羹消息，归去总无由。鼎铉功名了，徐赴赤松游。
吟社递至诗卷足十四韵以答之为梅水村发也
赵必象（宋代）

铁石其心肠，冰雪其襟胸。
晨陪玉辇游，夕堕瘴海东。
水调歌头（九日醉中）
方岳（宋代）

左手紫螯蟹，右手绿螺杯。古今多少遗恨，俯仰已尘埃。不共青多一笑，不与黄花一醉，怀抱向谁开。举酒属吾子，此兴正崔嵬。

夜何其，秋老矣，盍归来。试问先生归否，茅屋欲生苔。穷则箪瓢陋巷，达则鼎彝清庙，吾意两悠哉。寄语雪溪外，鸥鹭莫惊猜。